Boek: 'Lukas bou 'n superkar' – Peti Troskie | Maroela Media
Wat kry jy as jy die volgende bymekaarsit? Een Lukas, 'n spul blokkies, een beste maat, 'n boelie, 'n kwaai juffrou en 'n verlore wiskundeboek? 'n Superkar!
Lukas bou 'n superkar is deur Peti Troskie geskryf en deur Hjalmar Pretorius geïllustreer. Dit het pas by Lapa Uitgewers, 'n druknaam van Penguin Random House, verskyn en is geskik vir kinders nege jaar en ouer.
Behalwe dat sy jare in die restaurant en kosbedryf gewerk het, was en is Peti Troskie passievol oor stories en skryfwerk. Troskie het 'n BA-graad in Engelse letterkunde en Afrikaans en Nederlands aan die Universiteit van Stellenbosch, 'n honneursgraad in Engelse letterkunde aan die Universiteit van Suid-Afrika en 'n meestersgraad in Afrikaanse Letterkunde aan die Universiteit van Kaapstad. Benewens haar studies in die letterkunde het Troskie 'n sertifikaat as traumaberader by die Suid-Afrikaanse Kollege van Toegepaste Sielkunde behaal. Deur al haar reise, studies, borde balanseer en potte roer, het Troskie altyd geskryf: gedigte, kortverhale, kosverhale en stories vir kinders.
Hjalmar Pretorius is 'n vryskut- grafiese ontwerper en -illustreerder. In 2010 het hy 'n BA-graad in grafiese ontwerp aan die Noordwes-Universiteit in Potchefstroom voltooi. Ná twee jaar van blootstelling aan kreatiewe agentskappe in 'n groot stad het Hjalmar en sy toe swanger vrou teruggekeer na haar tuisdorp. Daar het hulle 'n boetiekkreatieweagentskap begin. Saam het hulle gesogte pryse verower vir hul werk, onder meer 'n paar Loeries. Hjalmar se gunstelingtydverdryf is om homself te verloor in 'n illustrasie en om gehaltetyd met sy familie deur te bring.